Dragi roditelji,

18.11.2014.g. je u OŠ Mahično održan projektni dan s temom „Sigurno surfanje“. Učenici su učili kako na siguran i odgovoran način koristiti modernu tehnologiju.

Istraživanje Hrabrog telefona i Poliklinike za zaštitu djece grada Zagreba pokazalo je da čak 93% djece u Hrvatskoj, u dobi od 11 do 18 godina ima otvoren Facebook profil, a njih 18% i više njih. Većina ispitane djece, njih 68%, otvorilo je svoj profil prije 13-te godine, koja je granična starost kada je dozvoljeno pristupanje ovoj društvenoj mreži. U ukupnom uzorku djece uključene u istraživanje njih 12,1% je doživjelo nasilje na Facebooku, a 9,6% njih ponašalo se nasilno (Buljan Flander, 2013).

Budući da veliki broj djece većinu svog slobodnog vremena najčešće provodi na Internetu, važno ih je poučiti kako da se zaštite od takvog virtualnog nasilja (tzv. cyberbullyinga). Slijedi nekoliko savjeta što Vi kao roditelji možete učiniti da bi Vaše dijete sigurno koristilo Internet.

* Pronađite vremena za dijete. Ono treba i mamu i tatu, a internet vas ne može i ne smije zamijeniti. Dajte do znanja svom djetetu da ste zainteresirani za njegove online aktivnosti tako što ćete se i sami informirati o mogućnostima interneta. Neka vas dijete poduči svemu što zna. Time ćete vi učiti, ali i razumjeti kolika je razina znanja vašeg djeteta, a ono će se osjećati važnim dok vas poučava.
* Postavite pravila o vremenu korištenja interneta – npr. nema računala prije škole, prije spavanja, za vrijeme obroka ili prije nego što je napravljena zadaća. Računalo ne bi smjelo biti jedini način provođenja slobodnog vremena.
* Objasnite djetetu opasnosti slanja osobnih slika i informacija putem interneta. Nemojte braniti djetetu da iznosi svoje informacije, već ga naučite kako nepoznatim ljudima ograničiti pristup tim informacijama.
* Objasnite djetetu kada i zašto razgovor s nepoznatim osobama, posebno o seksualnim temama, može biti opasan za njega.
* Objasnite djetetu koje su moguće opasnosti susreta s osobom koju smo upoznali samo preko interneta i zašto je važno da se s njima nalaze jedino uz vašu pratnju. Objasnite da je stranac u virtualnom svijetu isto kao i stranac u stvarnom svijetu te da informacije koje daje mogu biti lažne.
* Uvažite interes mladih za spolnost. Razgovarajte s djetetom o tome da odrasli ponekad mogu imati loše namjere i pokušavaju zavesti djecu na razne načine.
* Istaknite djetetu da bude pažljivo kada šalje poruke drugima i razgovarajte o tome kako i kada šala od smiješne može postati uvredljivom. Potaknite dijete da se prije slanja poruke zapita može li ona uvrijediti ili na bilo koji način naštetiti nekome.
* Postavite pravilo prema kojem nije dopušteno slati fotografije ili videozapise drugih ljudi bez njihova dopuštenja, kao niti slati sadržaje koji ih mogu uvrijediti.
* Razgovarajte s djetetom o tome što učiniti ako dobije neprimjerenu poruku, poziv ili je izloženo nasilju: potičite ga/ju da ne odgovara na nasilne, neugodne ili prijeteće poruke, već da razgovara s vama ili drugom odraslom osobom od povjerenja (nastavnikom, školskom psihologinjom i sl.) kako se problem ne bi pogoršao.

Želimo Vam sretno i sigurno surfanje!

Izvori:

Buljan Flander, G. (2013). Koliko vremena i uz koje rizike djeca provode na internetu i Facebooku. <http://www.poliklinika-djeca.hr/aktualno/rijec-ravnateljice/nase-istrazivanje-koliko-vremena-i-uz-koje-rizike-djeca-provode-na-internetu-i-facebooku/>